**ÅRSBERETNING HAMNA BYDELSRÅD 2021**

**MØTEVIRKSOMHET**

Hamna bydelsråd består av 9 representanter valgt av årsmøtet. I tillegg har FAU ved hver av skolene i bydelen anledning til å oppnevne en representant til bydelsrådet, samt Hamna idrettslag en representant. Dette året har det ikke lyktes å ha representasjon fra FAUène, men en representant i styret har også representert Hamna IL. Bydelsrådet har i perioden gjennomført 9 styremøter, både digitale og fysiske møter, alt etter hva som lot seg gjennomføre på grunn av pandemi og restriksjoner. I tillegg ble det i september gjennomført et møte med representanter fra Tromsø kommune i forbindelse med høringen om kommuneplanens arealdel.

**AKTIVITETER**

Året har vært preget av koronarestriksjonene, og de tradisjonelle aktivitetene for bydelen ble dessverre ikke mulig å gjennomføre i 2021: Akedag, byttedag, Hamnadagan, juleverksted og kulturkveld. Arrangementene oppleves som etterspurte og ønskede i bydelen. De fleste er å regne som tradisjoner i Hamna, og bidrar til inkludering av stadig nye Hamnabeboere. Vi bør satse på å opprettholde aktivitetsnivået, og ser derfor frem til å kunne gjenoppta aktivitetene i 2022.

Det lot seg imidlertid gjennomføre å få korpsmusikk til Hamna på 17. mai 2021. Borgtun Musikkorps og TOF Guttemusikkorps stilte på hver sin skole, henholdsvis på Solneset skole og Hamna skole, og marsjerte en kort rute i de respektive områdene til glede for både store og små.

Bydelsrådet arrangerte i samarbeid med KLP, KS og Nord Universitet et Utopiverksted på Klubbhuset den 5. oktober 2021, der Hamnas beboere ble invitert til å delta for å finne frem til tiltak/aktiviteter for bydelen. Det ble laget en film fra prosjektet denne kvelden som ble presentert på kommunekonferansen i oktober i Tromsø. Det var positive tilbakemeldinger fra deltakerne etter denne kvelden, og enighet om tre prosjekter som skulle satses på: Møteplass Hamna, akebakke Hamnaholla og gangsti langs fjæra.

Møteplass Hamna startet umiddelbart opp med egen FB-side og annonserte møter på klubbhuset med aktiviteter. Dessverre ble det kun avholdt noen få møter, før koronarestriksjonene la en demper på tiltaket. Vi håper at dette tiltaket kan starte opp igjen, da det var en etterspurt aktivitet.

Vi prøver å nå ut til Hamnas befolkning med informasjon om aktiviteter ved bruk av Facebook og hjemmesida vår, [www.ihamna.no](http://www.ihamna.no). Det meste av aktiviteter blir gjennomført med personer som gjentagende ganger stiller opp, og personer som rydder plass i siste liten. Bydelsrådet vil rette en stor takk til alle som med stort og smått har stilt opp for bydelen, selv om det har vært mindre behov i dette koronaåret.

**BYDELSUTVIKLING**

Bydelsrådet har i 2021 gitt innspill til både planprosesser og høringer som berører bydelen;

*Prinsipp-sak for framtidig skolestruktur i Tromsø* (august), *Navneforslag på ny veg i Hamna* (oktober) - Fjærsteinen, *Kommuneplanens arealdel for Tromsø 2022-2034* (oktober), *Kartlagte og verdsatte friluftsområder fra Ishavskysten friluftsråd* (desember).

Hamna er en bydel i vekst, og vi kan stadig ønske nye Hamnaboere velkommen. Bydelsrådet har i den forbindelse særlig vært opptatt av at utviklingen og planprosessene tar høyde for myke trafikanter, og har vært kritiske til at utbygging skjer uten at skoleveg, gangfelt og busstopp er skikkelig etablert. Dette fokuset må fortsette også fremover. Videre er bydelsrådet opptatt av at de offentlige tilbudene i bydelen utvikles, det gjelder både friområder, parkområder, skoler og andre bydelsfunksjoner. Kommunen holder på med en kartlegging av bydelsrom, og her bidrar bydelsrådet med innspill. Det er bydelsrådets syn at eksisterende kommunale tomter bør beholdes til bygg og områder med felles bruk, og ikke til nytt boligareal.

**ØKONOMI**

Hamna Bydelsråd har en nøktern og oversiktlig økonomi. Bydelsrådet har alltid hatt en utpreget lavprisfilosofi på våre aktiviteter. I praksis er alle våre arrangement gratis, og vi har prioritert å bruke mest mulig av den offentlige støtten på sponsing av aktiviteter for beboerne i Hamna. Dette sikrer at vi ikke utestenger noen pga økonomi, og vi ønsker å fortsette denne prioriteringen.

Selv om ingen av de faste aktivitetene ble gjennomført i 2021, vil vi likevel rette en takk til våre lokale butikker og bedrifter som gjennom gjentatte bidrag og støtte over år, har gjort det mulig å holde kostnadene nede ved arrangementer. Siden det i 2021 har det vært lite kostnader på grunn av lav aktivitet, vil tilskuddet fra kommunen beholdes til senere års aktiviteter.

Bydelsrådet søkte Tromsø kommune om midler i forbindelse med utdeling av kommunes tilskuddsordning "Miljømillionen" (november), og fikk innvilget kr. 36 250,- til skrotinnsamling/rydding av piggtråd langs lysløypa og området rundt Varden, Trykkbassenget og ned til Hamna. Dette ryddeprosjektet planlegges gjennomført våren 2022.

Bydelsrådet takker alle for året som er gått, og håper på større aktivitet i 2022.

På vegne av bydelsrådet

Anita Richardsen

Leder